**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UP II 07-30-371-2/16**

**Podgorica, 09.05.2016. godine**

Agencija za zaštitu ličnih podataka i slobodan pristup informacijama - Savjet Agencije je, rješavajući po žalbi NVO CGO UP II 07-30-371-1/16 od 05. aprila 2016.godine, izjavljene zbog povrede pravila postupka-nedonošenja rješenja Univerziteta Crne Gore, na osnovu člana 38 Zakona o slobodnom pristupu informacijama („Sl.list Crne Gore, br.44/12) člana 238 stav 1 Zakona o opštem upravnom postupku („Sl.list Crne Gore, br.60/03, 73/10 i 32/11) je na sjednici održanoj dana 06.05.2016. godine, donio:

**R J E Š E NJ E**

Žalba se usvaja.

Nalaže se Univerzitetu Crne Gore da donese rješenje po zahtjevu za slobodan pristup informacijama NVO CGO od 23.02.2016. godine u roku od 15 dana od prijema rješenja.

**O b r a z l o ž e nj e**

Zbog povrede pravila postupka-nedonošenja rješenja Univerziteta Crne Gore, podnosilac zahtjeva za pristup informaciji je uložio žalbu. U žalbi se navodi da su dana 23.02.2016. godine podnijeli zahtjev za pristup informacijama kojim je traženo i to: kopije odluke/a rukovodstva Univerziteta Crne Gore o formiranju komisije/a koje su imale zadatak da ispitaju optužbe prof. dr XX da je XX, profesor Pravnog fakulteta, plagirao svoj udžbenik Kriminologija (I izdanje BD Graf, Podgorica 2007, strana 441, tiraž 500 primjeraka, COB ISS. CG 11895312); kopiju spiska članova Komisije sa njihovim stručnim referencama i potvrdama da nemaju nikakav konflikt interesa da obave navedeni zadatak; kopije pisanih individualnih mišljenja članova gore navedene komisije; kopije zapisnika sastanaka sa gore navedene komisije; kopije konačnih izvještaja gore navedene komisije ili komisija, zajedno sa konačnim nalazima i mišljenjem tih komisija; informaciju da li se o ovom pitanju odredio Sud časti Univerziteta Crne Gore i ako jeste kopija odluke Suda časti Univerziteta Crne Gore povodom tog pitanja. Predloženo je da Savjet Agencije sprovede postupak i naloži donošenje rješenja po zahtjevu za slobodan pristup informacijama.

Nakon razmatranja spisa predmeta i žalbenih navoda Savjet Agencije nalazi da je žalba osnovana.

Član 31 Zakona o slobodnom pristupu informacijama propisuje da je organ vlasti dužan da o zahtjevu za pristup informaciji donese rješenje i dostavi ga podnosiocu zahtjeva u roku od 15 dana od dana podnošenja urednog zahtjeva.

Član 35 Zakona o slobodnom pristupu informacijama propisuje da se žalba protiv akta o zahtjevu za pristup informaciji može izjaviti zbog povrede pravila postupka, nepravilno i nepotpuno utvrđenog činjeničnog stanja i pogrešne primjene materijalnog prava.

Član 38 stav 1 Zakona o slobodnom pristupu informacijama propisuje da je Agencija dužna da po žalbi na akt o zahtjevu za pristup informaciji donese rješenje i dostavi ga ponosiocu žalbe, u roku od 15 dana od dana podnošenja žalbe.

Agencija za zaštitu ličnih podataka i slobodan pristup informacijama dana 11.04.2016.godine na osnovu člana 40 stav 1 tačka 1 Zakona o slobodnom pristupu informacijama podnijela prvostepenom organu zahtjev za dostavljanje Izjašnjenja br. 07-42-1941-1/16 od 11.04.2016.godine na osnovu člana 241 stav 1 Zakona o opštem upravnom postupku i zatražila dostavljanje izjašnjenja, uz navođenja razloga zbog čega prvostepeni organ nije u roku donio rješenje, odnosno akt, po podnijetom zahtjevu za slobodan pristup informacijama. Prvostepeni organ u ostavljen roku od 5 dana od prijema zahtjeva za izjašnjenje nije dostavio spise predmeta i odgovor na predmetni zahtjev.

U konkretnom predmetu, Univerzitet Crne Gore nije donio rješenje po osnovu podnijetog zahtjeva za slobodan pristup informacijama NVO CGO od 23.02.2016. godine u zakonskom roku. Univerzitet Crne Gore je prema članu 31 Zakona o slobodnom pristupu informacijama dužno da donese rješenje po podnijetom zahtjevu u zakonskom roku, u roku od 15 dana od prijema rješenja. Sa iznijetih razloga, shodno članu 38 Zakona o slobodnom pristupu informacijama i člana 238 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

 **Predsjednik, Muhamed Gjokaj**